Raamat "Üle jõe ja puude varju", mille pealkirja aluseks on kindral Thomas J. Jacksoni enne surma öeldud sõnad, jälgib erruläinud ameerika sõjaväelase viimaseid elupäevi Veneetsias. 50-aastane kolonel Richard Cantwell on pärast Teist maailmasõda naasnud Itaaliasse, et külastada kohti, kus ta oleks Esimese ilmasõja ajal peaaegu hukkunud. Ta meenutab nostalgiliselt toonaseid lahinguid ja hukkunud sõjakaaslasi ning veedab oma aega pardijahi, söögi- ja jooginautlemise ja noorukese Veneetsia krahvitari Renata seltsis. Vananeva mehe sisekaemustesse ja mälestusse on põimitud imekaunis, paraku liiga hiljaks jäänud armastuslugu.